**ELŐTERJESZTÉS**

Bonyhád Város Képviselő - testületének 2020. június hó 25. nap

rendes/rendkívüli testületi ülésére

|  |  |
| --- | --- |
| Tárgy: | Pályázat benyújtása Bonyhád, 1233/1. hrsz. Neológ Izraelita temető É-i kerítés helyreállítási munkáira 2. ütem |
| Előterjesztő: | Filóné Ferencz Ibolya polgármester |
| Előterjesztést készítette: | Énekes Andrea pályázati referens  Szőtsné Szentes Rita |
| Előterjesztés száma: | 53. sz. |
| Előzetesen tárgyalja: | Pénzügyi Bizottság  Humán Bizottság |
| Melléklet: | 1 db |
| Az előterjesztés a jogszabályi feltételeknek megfelel: | Dr. Puskásné Dr. Szeghy Petra Nóra jegyző |
| A döntéshez szükséges többség: | egyszerű/minősített |
| Döntési forma: | rendelet/határozat (normatív, hatósági, egyéb) |
| Az előterjesztést | nyílt ülésen kell/zárt ülésen kell/zárt ülésen lehet tárgyalni |
| Véleményezésre megkapta: | Filóné Ferencz Ibolya polgármester |

Tisztelt Képviselő-testület!

A Magyarországi Zsidó Örökség Közalapítvány, mint Támogató 2020. évben is felhívást tett közzé az európai kulturális örökség részét képező, Magyarország területén található/fellehető, jelenleg gondozatlan, elenyészőben lévő zsidó sírkertek, sírhelyek rekonstrukciójához, továbbá a kulturális örökség megismerésében, védelmében, megőrzésében való minél szélesebb társadalmi részvétel ösztönzése érdekében, különös tekintettel a fiatal nemzedék kulturális örökséggel kapcsolatos tudása fejlesztésének elősegítésére. A Felhívás elsődleges célja, hogy támogatást nyújtson a magyarországi zsidó sírkertek, illetve zsidó sírhelyeket tartalmazó temetőrészek vagy temetőn kívüli területek, továbbá korábban zsidó temetőként használt területek tulajdonosainak, fenntartóinak a temető fennmaradását veszélyeztető helyzet elhárításához és a síremlékek halaszthatatlan állagmegóvását szolgáló felújításokhoz, továbbá az emlékezést szolgáló beruházásokhoz.

Mint az ismert, 2018-ban pályázatunk a Magyarországi Zsidó Hitközségek Szövetsége (1070 Budapest, Síp u.2.) tulajdonában álló Bonyhád 1233/1. hrsz alatti Neológ Izraelita temetőt a katolikus temetőtől elválasztó támfal újjáépítésére. Az elnyert támogatás a támfal 25%-nak rekonstrukciójára volt elegendő. Az építés megvalósult, a támogatással elszámoltunk.

A 2020. évi felhívás keretében benyújtott kérelem alapján vissza nem térítendő támogatás igényelhető. A támogatás igénybevételéhez saját forrás biztosítása nem szükséges.

A támogatás intenzitása 100%. A Felhívás keretében maximum 20.000.000 Ft igényelhető temetőnként, azzal a feltétellel, ha a pályázó szervezet 10 éven keresztül ellátja a támogatásból felújított temető fenntartását, gondozását.

Kérelmet nyújthat be egyházi jogi személy, vallási szervezet, a helyi önkormányzat a terület tulajdonosának írásos megbízásával.

Támogatható tevékenységek:

Előkészítés:

* a Támogató által erre a célra felkért vallási szakértő által kijelölt határvonal alapján a temető, illetve terület határvonalának megállapítását célzó földmérési tevékenység
* a terület megtisztítása a cserjéktől, bokroktól, aljnövényzettől (ha az állapotfelméréshez szükséges);
* a temető, illetve terület állapotának felmérése;
* hatósági engedélyek beszerzése;
* tervezési munkák.

Temető felújítás:

* A temető, illetve a temetői létesítmények fennmaradását veszélyeztető helyzet elhárítását szolgáló tevékenységek pl. a temető bekerítése (új kerítés építés, illetve kapu létesítése, vagy meglévő kerítés, kapu felújítása);
* A parcellák, sírhelyek megközelíthetőségét biztosító tevékenységek
* A sírkövek és a családi síremlékek halaszthatatlan állagmegóvását szolgáló felújítások megvalósításához szükséges tevékenységek

A kérelem benyújtásának határideje, 2020. július 2.

A Magyarországi Zsidó Hitközségek Szövetsége felkérte Bonyhád Város Önkormányzatát, hogy jelen pályázatra támogatási kérelmet adjon be a támfal fennmaradó részének újjáépítésére, melyhez egyházuk kijelölt szakértőt biztosít.

A támogatható tevékenységek között szereplő, temetői létesítmények fennmaradását veszélyeztető helyzet elhárítását szolgáló tevékenységek közé tartozik a két temető közötti felújításra szoruló kerítés helyreállítása. A katolikus és izraelita temetőket elválasztó kerítés a felső katolikus kriptasor mentén az idők során kibillent, elmállott, eldeformálódott, a mögé szivárgó és elfolyó csapadékvíz a falat tönkretette. A K-i 36,20 m hosszú szakaszon a billenés olyan mértékűvé vált, hogy itt a kerítés falat ki kellett dúcolni, az életveszélyessé vált.

A GeoTeszt Környezetgazdálkodási és Kultúrmérnöki Szolgáltató Kft. előzetes helyszíni mérések alapján dolgozta ki a tönkrement kerítés helyreállítására vonatkozó tervet, annak becsült költség- igényével. A tavalyi évben történt eredményes pályázat folytán elnyert támogatásból a legkritikusabb 10 méteres szakaszt tudtuk felújítani. A fennmaradó 16,2 méteres igen rossz állapotú kerítés, valamint annak további 98,8 méter hosszú szakaszából a költségek erejéig lehetséges szakasz felújítására kerülhetne sor az eredményes pályázatból.

A pályázati döntés után l a műszaki megoldások részletes kiviteli terveit elkészíteni, illetve aktualizálni, a költségvetési kiírást elkészíttetni.

Kérem a tisztelt Képviselő-testületet, hogy a határozati javaslatot fogadja el!

**Határozati javaslat**

1. Bonyhád Város Önkormányzatának Képviselő-testülete pályázatot nyújt be a Magyarországi Zsidó Örökség Közalapítvány zsidó sírkertek, sírhelyek rekonstrukciójára pályázati felhívásra 20.000.000,- Ft erejéig, és felhatalmazza polgármesterét, hogy az ezzel kapcsolatos dokumentumokat írja alá.
2. Bonyhád Város Önkormányzata nyertes pályázata esetén, a megvalósítást követően 10 éven keresztül a támogatásból felújított Bonyhád 1233/1. hrsz alatti Neológ Izraelita temető gondozását, karbantartását a határozat mellékletét képező Mazsihisz tulajdonosi nyilatkozata szerint tartja fenn.

Határidő: 2020. július 02.

Felelős: Filóné Ferencz Ibolya polgármester  
Végrehajtásért felelős: Dr. Puskásné Dr. Szeghy Petra Nóra jegyző

Bonyhád, 2020. június 18.

Filóné Ferencz Ibolya  
 polgármester